62019TJ0630_INF
Sodba Splošnega sodišča (prvi senat) z dne 8. septembra 2021 – AH/Eurofond
(Zadeva T‑630/19)
„Javni uslužbenci – Pogodbeni uslužbenci – Psihično nadlegovanje – Prošnja za pomoč – Ničnostna tožba – Litispendenca – Pravni interes – Dopustnost – Pravilo o skladnosti med tožbo in pritožbo – Obveznost obrazložitve – Nepristojnost avtorja akta – Napaka pri presoji – Odgovornost – Nepremoženjska škoda“
1.
Pritožbe uradnikov – Pravni interes – Tožba uradnika, ki naj bi bil žrtev psihičnega nadlegovanja, zoper zavrnitev prošnje za pomoč – Dopustnost
(Kadrovski predpisi za uradnike, člen 91)
(Glej točke od 37 do 39.)
2.
Agencije Evropske unije – Evropska fundacija za izboljšanje življenjskih in delovnih razmer (Eurofound) – Osebje – Sprejemanje odločitev – Pristojnosti direktorja Eurofounda – Možnost nadomestitve z namestnikom direktorja – Obseg
(Uredba Sveta št. 1860/76, člen 53)
(Glej točke od 69 do 71.)
3.
Uradniki – Sklep, da se brez nadaljnjega ukrepanja zaključi upravna preiskava, ki se je začela na podlagi prošnje za pomoč zaradi psihičnega nadlegovanja – Obveznost obrazložitve – Obseg
(člen 296 PDEU; Kadrovski predpisi za uradnike, člen 25)
(Glej točke od 75 do 82.)
4.
Uradniki – Pravice in obveznosti – Notranja preiskava o domnevnem psihičnem nadlegovanju – Zahteva po nepristranskosti – Obseg – Izpodbijanje s strani domnevne žrtve – Dokazno breme
(Listina Evropske unije o temeljnih pravicah, člen 41)
(Glej točko 98.)
5.
Sodni postopek – Navajanje novih razlogov med postopkom – Pogoji – Razlog, ki temelji na elementih, odkritih med postopkom – Obseg – Razlog, ki temelji na dokazih, odkritih med postopkom – Izključitev
(Poslovnik Splošnega sodišča, člen 84(1) in (2))
(Glej točke od 109 do 113.)
6.
Pritožbe uradnikov – Pogoji dopustnosti – Meritorna zavrnitev tožbe brez odločanja o dopustnosti – Diskrecijska pravica sodišča Unije
(Glej točko 128.)
Predmet
Tožba na podlagi člena 270 PDEU za, prvič, razglasitev ničnosti sklepa Eurofound z dne 9. novembra 2018 o zaključku upravne preiskave AI-2018/01, ki se je začela na podlagi prošnje za pomoč za psihično nadlegovanje, ki jo je podala tožeča stranka zoper svoje nadrejene, in drugič, povračilo nepremoženjske škode, ki je s tem sklepom domnevno nastala tožeči stranki.
Izrek
1.
Tožba se zavrne.
2.
AH se naloži, da poleg svojih stroškov nosi tudi stroške Evropske fundacije za izboljšanje življenjskih in delovnih razmer (Eurofound).